નવી દિલ્હી- જેમ જેમ 2019ની લોકસભાની ચૂંટણી નજીક આવી રહી છે, NDAમાં સામેલ BJPના ઘટક પક્ષો બેઠકના વિતરણને લઈને પોતાની રણનીતિ બનાવવામાં લાગી ગયા છે. હાલમાં યોજાયેલી કેટલીક પેટા ચૂંટણીઓમાં BJPના પરાજય બાદ વિપક્ષની સાથે સાથી પક્ષો પણ જોડતોડ કરવાની તક શોધી રહ્યા છે. આ જ કારણ છે કે, ગુરુવારે યોજાનારી NDAની મહત્વની બેઠક પહેલાં JDUએ જાહેરાત કરી કે, બિહારમાં નીતિશ કુમાર NDAનો પ્રમુખ ચહેરો બનશે. હવે પ્રશ્ન એ થાય કે, વર્ષ 2014માં નરેન્દ્ર મોદીના ચહેરાને આગળ કરીને ચૂંટણી લડનારી BJP શું JDUની આ ઓફરનો સ્વીકાર કરશે? ઉપરોક્ત સવાલ એટલા માટે પણ મહત્વનો બની જાય છે, કારણકે NDAમાં સામેલ બિહારની એક પ્રમુખ પાર્ટી લોક જનશક્તિ પાર્ટીએ (LJP) સ્પષ્ટતા કરતા જણાવ્યું કે, આગામી લોકસભા ચૂંટણીમાં પણ બિહારમાં નીતિશ કુમાર નહીં પરંતુ નરેન્દ્ર મોદી જ NDAનો પ્રમુખ ચહેરો હશે.